Davlat-xususiy sheriklik asosida Toshkent shahar issiqlik markazlarini kogeneratsion texnologiyalarini joriy etish orqali modernizatsiya qilish chora-tadbirlari to‘g‘risida

To‘g‘ridan-to‘g‘ri davlat kafolatisiz xorijiy investitsiyalar hisobiga Toshkent shahar issiqlik ta’minoti markazlarini modernizatsiya qilish va ularda kogeneratsiya qurilmalarini joriy etish orqali yoqilg‘i-energetika resurslarini tejash hamda shahar aholisini ishonchli issiqlik va elektr energiyasi bilan ta’minlash maqsadida Vazirlar Mahkamasi qaror qiladi:
 1. Toshkent shahar issiqlik ta’minoti markazlarini modernizatsiya qilish va kogeneratsiya qurilmalarini joriy etish loyihasini (keyingi o‘rinlarda — loyiha) amalga oshirish maqsadida quyidagilar:
 2021-yil 16-aprelda Toshkent shahar hokimligi, “Siemens energy global GmbN&Co.KG” (Germaniya) va “Stone city development B.V.” (Niderlandiya) kompaniyalari (keyingi o‘rinlarda — investor) o‘rtasida loyihani amalga oshirish uchun anglashuv memorandumi imzolanganligi;
 investor tomonidan “Stone city energy II B.V.” (Niderlandiya) kompaniyasi tashkil qilinganligi hamda loyihani amalga oshirish maqsadida O‘zbekiston Respublikasida maxsus loyiha kompaniyasini tashkil etishi (keyingi o‘rinlarda — Loyiha kompaniyasi);
 2021-yil oktyabr oyida Toshkent shahar hokimligi va Loyiha kompaniyasi o‘rtasida loyihani amalga oshirishning asosiy shartlari to‘g‘risida bitim imzolanganligi ma’lumot uchun qabul qilinsin.
 2. Belgilansinki, loyiha investor bilan davlat-xususiy sheriklik asosida to‘g‘ridan to‘g‘ri muzokaralar o‘tkazish orqali amalga oshiriladi.
 3. Quyidagilar:
 Toshkent shahar issiqlik ta’minoti markazlarini modernizatsiya qilish va kogeneratsiya qurilmalarini joriy etish loyihasi amalga oshirilishini muvofiqlashtirish bo‘yicha ishchi guruh tarkibi 1-ilovaga muvofiq;
 Toshkent shahar issiqlik ta’minoti markazlarini modernizatsiya qilish va kogeneratsiya qurilmalarini joriy etish loyihasini amalga oshirish bo‘yicha “yo‘l xaritasi” 2-ilovaga muvofiq tasdiqlansin.
 4. Toshkent shahar hokimligi Moliya vazirligi, Energetika vazirligi bilan birgalikda belgilangan tartibda eng yaxshi takliflarni tanlash orqali loyihani amalga oshirish bo‘yicha quyidagi konsultantlar aniqlanganligi ma’lumot uchun qabul qilinsin:
 “ILF Consulting Engineers” kompaniyasi — texnik konsultant;
 “PricewaterhouseCoopers” kompaniyasi — moliyaviy konsultant;
 “White & Case” kompaniyasi — yuridik konsultant.
 5. Toshkent shahar hokimligi o‘n kun muddatda hokimlik huzurida loyihani amalga oshirish doirasida davlat sherigi sifatida ishtirok etuvchi maxsus kompaniyani tashkil etsin.
 6. Belgilansinki, loyiha doirasida Loyiha kompaniyasi va davlat sherigi o‘rtasida davlat-xususiy sheriklik bitimi hamda Moliya vazirligi o‘rtasida davlat tomonidan qo‘llab-quvvatlash to‘g‘risida bitim imzolanadi.
 7. Ishchi guruh (Artikxodjayev) loyihaning davlat-xususiy sheriklik asosida amalga oshirilishini jadallashtirish maqsadida jalb qilingan konsultantlar bilan birgalikda:
 a) bir oy muddatda investor bilan muzokaralar o‘tkazib, loyihaning yakuniy parametrlariga aniqlik kiritish orqali texnik-texnologik va moliyaviy-iqtisodiy jihatidan eng maqbul yechimlarni ishlab chiqsin.
 Bunda, investorning majburiyatlarini belgilashda, shu jumladan tariflarni pasaytirish bo‘yicha investor bilan kelishuvga erishish hamda investor tomonidan o‘rnatiladigan qurilmalarning ishlab chiqarish quvvatlari va samaradorlik ko‘rsatkichlariga e’tibor qaratilsin;
 b) 2022-yil 1-sentabrga qadar loyiha doirasida davlat-xususiy sheriklik bitimi va davlat tomonidan qo‘llab-quvvatlash to‘g‘risida bitim imzolanishini ta’minlansin;
 v) 2022-yil 10-sentabrga qadar loyihani amalga oshirish bo‘yicha tegishli qaror loyihasini Vazirlar Mahkamasiga kiritsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda Toshkent shahar hokimi J.A. Artikxodjayev zimmasiga yuklansin.